LAZAROBASTER BADIOLA (EH Bildu, 2014-02-21):
Eskerrik asko. Egun on guztioi.
Aurreko Gobernuak 126/2012 Dekretua Euskadiko Elikagaien Artisau-Ekoiezpenari Buruzkoa onartu zuen. Artisau-ekoizpenerako bereizgarri edo kalitate ikur berri bat sortzearen inguruko Dekretua da hau, artisau-ekoizpenaren marka berri bat.
Bertan, Dekretu honetan, elikagaien artisau-ekoizpenari buruzko printzipioak definitzen dira, artisau ekoizleen erregistroa sortzen da. Kalitate ikur berri bat sortu, artisau elikagaigintza edo baserriko artisau elikagaigintza, ea Euskal Kontseilua eratzen da besteak beste.
Kontua da Europako Batzordeak Dekretua aldatzeko eskatu zuela salgaien zirkulazio librea urratsen zuelako eta Europar Batasuneko barruko merkantziari oztopoak jartzen zizkiolako. Oraingo Jaurlaritzak Europaren eskakizunak bete eta Dekretua aldatzeko tramiteak martxan jarri zituen.
Eta proposatutako aldaketak ikusita zenbait kezka sortu zitzaizkigun. Izan ere, Araba, Bizkaia eta Gipuzkoatik kanpora ekoiztutako produktuei bereizgarri hau erabiltzeko atea irekitzen da. Dekretuaren aldaketan jasota datozen bi edo hiru puntu irakurriko ditut pixka bat adibide gisa. Dekretuan non ekoiztua edo jatorriari buruz dekretu aldaketan aipatzen da eta gazteleraz irakurriko dut euskerazko idatzirik ez dudalako aurkitu eta hitzez hitz irakurri nahi dudalako.
"Se emilina producido y/o elaborado en la Comunidad Autónoma de Euskadi".
Eta aurrerago eransten da: "El régimen vasco de producción alimentaria, permite utilizar el distintivo de calidad identificativo Euskal Artisau Elikagaigintza - Artesanía Alimentaria Vasca, a todos los operadores de otros estados miembros que se sometan a régimen previsto en el presente decreto. A todos los operadores de otros estado miembro".
Beraz, ekoizpena Euskal Autonomia Erkidegotikan, Europar batasun osora zabaltzen da eta bitxikeria bezala, kalitate ikurrean edo marka bezala, lehen artisau elikagaigintza zehazten zen eta aldaketan, Euskal Artisau Elikagaigintza. Euskal gehitzen zaio markari. Eta horra hor izena eta izaeraren artean nolako amildegia zabaltzen den.
Horregatik Tapia andrearen agerraldia eskatu genuen batzordean zuen asmoen berri izateko eta batzorde horretan dekretu aldaketarekin aurrera egiteko asmoa erakutsi edo adierazi zenuten.
Horren aurrean, beno nik adibide bat jarri nuen, gogoratuko zara Alemaniako baserritar batek egindako gazta bat posible zela Euskal Artisau Elikagaigintza bereizgarriarekin hemengo saltoki batean aurkitzea.
Eta Lazarobaster jauna, beno, gauzak muturrera eramaten hasi ezkero, disparateak esan ditzakegu, arautegia irakurri ezkero badakigu hori ezinezkoa dela, irakurri ongi dekretua. Besteak beste, horixe izan zen eman zenidan erantzuna.
Eta nik, nire ustetan, etxeko lanak ongi eginda joan nintzen, dekretua ongi irakurrita. Baina horrelako erantzun baten aurrean zalantzak sortarazi zitzaizkidan. Hain gai juridikoa den honetan gainera.
Baina gauzak zer diren, egun batzuk beranduago, Euskadiko Ekonomia eta Gizarte Arazoetarako Batzordeak, CES bezala ezagunagoa dena, irizmen bat argitaratu zuen artisau-ekoizpenari buruzkoa.
Eta justu nire irakurketa berdina egiten zuen irizmen horrek. Eta hemen, irizmenaren ondorioetan jaso dena hitzez hitz: "Euskadiko Artisau Elikagaigintzako Ekoizpenari buruzko Dekretua aldatzeko dekretu proiektuari dagokionez, proposaturiko aldaketetako askorekin bat ez datorrela adierazi behar du Euskadiko EGABk. Zeren eta 126/2012 Dekretuaren xedea, desitxuratu eta baliogabetzen baitute. Hots, Euskadiko elikagaigintzako artisau-ekoizpen txikiak eta produktuak sustatzeko eta babestea.
"Zehazki, berriz diogu, ez datozela bat Euskal Elikagaigintza Artisautza labelaren bereizgarria erabiltzearekin Euskadin egin ez diren produktuetan. Hemengo artisautzako ekoizpen txikiari kaltea eragin ez ezik, nahasgarria ere izan liteke kontsumitzaile txikientzat".
Hori da jasota datorrena irizmen horretan, eta beraz, dirudienez, ez nintzen hain oker zebilena. Argi dagoena da Dekretu honetan, ba zerbaitek huts egiten duela eta horregatik eskatu dugu interpelazio hau, jakiteko Euskadiko Ekonomia eta Gizarte Arazoetarako Batzordearen irizmenaren ondoren, Jaurlaritzak, zer egiteko asmoa duen.